runetrust/blame-folketinget-dk huggingface dataset:
Monika Rubin (M), 2024-05-29:
Tusind tak for spørgsmålet endnu en gang.
Jeg håbede ellers, da ordføreren sagde, at hun ville følge op, at det så var på det forslag til vedtagelse, som man som et liberalt parti vælger at være med i, hvor der står, at man ser med bekymring på det værdimæssige skred i abortloven.
Det forstår jeg ikke hvordan man kan gå med til som et liberalt parti.
Det er jo netop liberalt at kæmpe for kvindernes egen frie ret til deres egen krop.
Og nej, det var ikke os, der afholdt det møde.
Jeg ved ikke, hvor mange ressourcer ordførerens parti har, men vi har ikke ressourcer til at tjekke alle de møder, vi bliver inviteret til, altså hvordan sammensætningen af medlemmer er på de møder.
Jeg ville virkelig gerne have et svar på, hvad det er, ordføreren mener med, at man ser med bekymring på det værdimæssige skred i abortloven.
Hvad er det for et værdimæssigt skred?
Sólbjørg Jakobsen (LA), 2024-05-29:
Jeg bliver simpelt hen nødt til at følge op, selv om det kan være fjollet eller svært at besvare det samme spørgsmål hele tiden.
Det handler om det her vælgermøde, som ikke er blevet afholdt af Moderaterne.
Det har vi alle sammen hørt.
Det er heller ikke det, vi har spurgt om gentagne gange.
Vi spørger om, om det er i tråd med Moderaterne som parti at bakke op om eksempelvis at deltage i et møde, hvor kvinder ikke må være der.
Det er ikke, fordi mænd har valgt at samles, fordi de vælger hinanden til, men fordi man har en kultur, hvor man mener, at kvinder er andenrangsborgere og derfor ikke skal være til stede.
Er det sådan, at Moderaterne kan tage afstand fra sådan nogle arrangementer og sige: Det bakker vi ikke op om, det synes vi ikke er rigtigt i Danmark, og hvis I vil have besøg af os, skal I ikke diskvalificere kvinder, fordi I ikke tror på, at de skal lytte med i den her forsamling?
Monika Rubin (M), 2024-05-29:
Jeg synes simpelt hen, at retorikken er en lille smule fjollet.
Altså, så hvis man deltager i et vælgermøde, hvor der er nogen, der læser et stykke af Bibelen, er det så også et kristent bønnemøde?
Og nej, der er ikke nogen, der lefler for nogen islamister, men vi tager hensyn til nogle muslimske medborgere i det her land.
Susie Jessen (DD), 2024-05-29:
Vi har ikke noget behov for at tage hensyn til OIC og Iran og Irak, som gerne vil presse os til at knægte vores ytringsfrihed.
Det har vi ikke noget behov for.
Det har Moderaterne åbenbart, og det er ærgerligt.
I forhold til det bønnemøde der, som Moderaterne holdt sammen med deres spidskandidat til EP, var det faktisk kun Moderaternes kandidat, der var der, og der var Moderaterneplakater over det hele – det var jo et moderat bønnemøde.
Monika Rubin (M), 2024-05-29:
Tak til ordføreren for spørgsmålet.
Det er jo sådan, at vi i forvejen har 400 begrænsninger af ytringsfriheden rundtomkring i vores forskellige lovgivning, så det at sige, at man begrænser ytringsfriheden, fordi man ikke skal kunne stå og brænde folks hellige bøger af midt på gaden, køber jeg simpelt hen ikke.
Altså, vi bliver også nødt til at tage et hensyn til hinanden i det her land.
Mig bekendt er der ikke nogen muslimer i min familie, som har lyst til, at man brænder koranen af.
Så lad os nu tage et hensyn til hinanden i stedet for hele tiden at skulle kæmpe om at være stram, strammere på retorikken og i forhold til vores handlinger osv. og så vise en lille smule medmenneskelighed.
Det her er noget, der gør nogle mennesker rigtig, rigtig kede af det.
Hvorfor er det, vi ikke kan tage det hensyn?
Det forstår jeg ikke.
Det er jo bare en anden flig af det end det, jeg startede med sige, som er om hele sikkerhedssituationen i udlandet.
Tak til ordføreren for at gentage spørgsmålet.
Jeg var af sted som statsrevisor i Kenya, kort tid efter det her kørte på sit allerhøjeste.
Sikkerheden for vores udsendte rundtom i verden var kompromitteret.
De var bange for at køre rundt med danske flag på deres ambassadebiler, fordi vi blev set som nogle, der faciliterede de her koranafbrændinger i Danmark.
Så jeg støtter op om det, regeringen har besluttet, og jeg støtter op om vores udenrigsminister.
Mette Thiesen (DF), 2024-05-29:
Tusind tak.
Tak for talen, og tillykke med den første tale.
Jeg vil egentlig bare rose ordføreren og ordførerens parti for også at stå fast på, at børn selvfølgelig skal have hjælp af familien, hvis de står i den situation, at de skal have en abort.
Og det kan undre sådan en som mig, der er nationalkonservativ helt ind i hjertekulen, lidt, at man mener, det er en liberal sejr, at børn nu i stedet for at søge trøst og hjælp i familien skal søge hjælp hos staten.
Er ordføreren ikke enig med mig i det?
Mona Juul (KF), 2024-05-29:
Tusind tak.
Vi har haft nogle meget, meget grundige overvejelser og drøftelser i den konservative folketingsgruppe.
Når vi har så store etiske spørgsmål som f.eks. abort oppe og vi lige pludselig skal til – hvad der egentlig kom lidt ud af det blå, ikke – at snakke om, om børn på ned til 15 år skal have lov til at få en abort, uden at forældrene er vidende om det, så må jeg bare sige, at det godt nok skal være i meget, meget særlige tilfælde, hvor barnet er udsat for trusler på sit liv, eller hvad det nu kan være.
Der har vi jo allerede før den her lovgivning en meget, meget fin ordning.
Og det er omkring 30 børn, der hvert år får den mulighed.
Jeg har ikke selv børn, men hvis jeg havde børn, ville jeg godt nok være ked af at have en 15-årig datter, som jeg ikke selv ville kunne holde i hånden og rådgive i så svær en situation.
Det her med at få en abort, lytter jeg mig til, og har jeg læst mig til og drøftet med den konservative folketingsgruppe, er altså noget, der kan sidde i en resten af livet.
Derfor er det familiens ansvar.
Pelle Dragsted (EL), 2024-05-29:
Jeg synes ikke, at integrationen er gået supergodt i Sverige.
I forhold til spørgsmålet om familiesammenføring – og der er Venstre jo et liberalt parti – synes jeg, at retten til f.eks. at kunne bo i sit eget land med en, man gifter sig med, når man er i udlandet, for mig er en sådan ret central frihedsværdi, og derfor står jeg og Enhedslisten ret hårdt fast på den frihedsrettighed.
Vi mener ikke, at antallet ikke betyder noget.
Det har vi sagt i mange år; selvfølgelig gør det det.
Det er jo ikke nemt at tage imod mennesker, der er på flugt.
Det skaber udfordringer, og vi ikke altid været gode til at løse dem, men vi mener ikke – det er i hvert fald mange år siden, at vi har påstået det – at antallet ikke betyder noget.
Det er helt åbenlyst, at det gør det.
Torsten Schack Pedersen (V), 2024-05-29:
Men så lad os tage enhver stramning af familiesammenføringsreglerne: Dem har Enhedslisten været imod.
Men kunne man komme så langt, at man kan få den erkendelse, at Enhedslisten vil vedstå sig, at antallet af mennesker, der kommer til Danmark, har en betydning, i forhold til om man kan integrere dem, altså om de kan lære sproget, kan komme i arbejde og kan tilegne sig danske værdier?
Eller er det stadig væk Enhedslistens rygmarvsreaktion, at enhver stramning pr. definition er dårlig, og at man ser Sverige for sig som en humanitær stormagt?
Pelle Dragsted (EL), 2024-05-29:
Jeg tror ikke, det er rigtigt, at vi har været imod alle stramninger af udlændingepolitikken.
Altså, der, hvor det handler om f.eks. misbrug af udenlandsk arbejdskraft, hvilket jo også er en vigtig del af vores udlændingepolitik, har vi sådan set i modsætning til Venstre været ret optaget af at beskytte den danske arbejdsmarkedsmodel mod social dumping, altså arbejdsgivere, som misbruger og udnytter udenlandsk arbejdskraft.
Det, jeg kan konstatere, er, at i Danmark går det jo rigtig godt med integrationen lige nu.
Altså, på trods af de her rigtig trælse historier er den anden historie, der er, jo historien om, at vi aldrig har haft en højere andel af mennesker med anden etnisk baggrund, som er i arbejde, og at vi også ude i vores belastede boligområder ser et enormt fremskridt, i forhold til hvem der får en uddannelse og er i arbejde.
Jeg synes, det er lidt synd, at den del af historien aldrig bliver fortalt, for jeg tror på en eller anden måde også lidt, at det kan blive en ond cirkel, sådan at folk kun hører de negative historier, og at det på en eller anden måde også sætter sig i den måde, som folk ser sig selv og deres deltagelse i samfundet på.
Torsten Schack Pedersen (V), 2024-05-29:
Oven på Ruslands invasion af Ukraine revurderede Enhedslisten sit syn på NATO, og det var sådan set positivt.
Jeg vil gerne følge op på det, som hr. Frederik Vad spurgte om.
Når man ser på situationen i Sverige kontra Danmark, er der så noget ved den, der får Enhedslisten til at reflektere over, at Enhedslisten mig bekendt har været imod enhver stramning, der er indført i dansk udlændingepolitik siden 2001, og ethvert forsøg på at sikre, at der kommer færre til Danmark, og ethvert forsøg på at skubbe kriminelle udlændinge hurtigere ud af Danmark?
Mig bekendt har Enhedslisten været imod det hele, og jeg kunne bare godt tænke mig at vide, om den refleksion, som Ruslands invasion af Ukraine fik Enhedslisten til at gøre i forhold til NATO, og om den situation, man kan se, når man kigger over på den anden side af Øresundsbroen, får Enhedslisten til at gøre sig en refleksion i forhold til udlændingepolitikken.
Pelle Dragsted (EL), 2024-05-29:
At der er en overrepræsentation i kriminalitetsstatistikkerne af mennesker med anden etnisk baggrund eller efterkommere, er jo et eksempel på eller et udtryk for, at vi har lavet en integration, der ikke har fungeret ordentligt, og at der er nogle mennesker, der er kommet helt forkert ind på deres livsbane.
Som statsministeren sagde, er det jo næsten lige så forfærdeligt med den 14-årige – nu ved jeg ikke, hvad for en etnicitet den person havde – som den 15-årige, der blev slået ihjel.
Altså, tænk, at ens barn gør sådan noget.
Jeg tror ikke, der er noget nemt svar.
Sorry, men det er en lang og kompliceret debat.
Bare helt kort får det mig ikke til at sige, at vi i Danmark ikke skal tage imod mennesker, der flygter fra tortur eller undertrykkelse.
Vi må gøre det og så løse de her problemer samtidig.
Frederik Vad (S), 2024-05-29:
Men det er faktisk ikke polemisk ment.
For vi står i en situation, hvor folk bliver skudt, og der er knivdrab, og der er hardcore vold, bl.a. på Kalundborg Station her i forrige uge.
Og selv om den gruppe af mennesker, som i nogle statistikker udgør op mod halvdelen af tilfældene, samlet set kun udgør under 10 pct. af befolkningen, kan vi jo se i tallene, at de fylder i de her statistikker.
Når Enhedslisten er imod midlertidighed i flygtningepolitikken, og når man er imod de indsatser, vi har lavet for at sende folk ud af landet i tide – højere straffe for vold osv. – hvad mener man så er konsekvenserne af, at man er imod alt det, vi har gjort de sidste mange år?
Pelle Dragsted (EL), 2024-05-29:
Tak for spørgsmålet.
Lad mig starte med at sige, at jeg synes, det er helt forfærdeligt, altså med nogle af de begivenheder, som også statsministeren talte om før.
Enhedslistens retspolitik bygger på, at vi tror meget på social indsats og forebyggelse som et helt afgørende instrument til at undgå kriminalitet.
Men vi synes, det bedste er at undgå, at kriminaliteten overhovedet bliver begået.
Og der synes vi, det er rigtig ærgerligt – nu er det ikke for at skyde på regeringen – at man f.eks. har valgt at skære på mange af de integrationsindsatser, der har været.
Vi tror også, at det, at man kaster flere familier ud i fattigdom, kan have negative konsekvenser.
Der er ikke noget nemt svar.
Nå, nu løber tiden ud.
Vi tager endnu en omgang.
Frederik Vad (S), 2024-05-29:
Tak for det.
Vores udlændinge- og retspolitik i mit parti bliver altid set efter i sømmene, og vi skal altid stå til ansvar for konsekvenserne af den.
Og det er jo meget typisk, når man er i regering.
Jeg synes aldrig, Enhedslisten skal forholde sig til konsekvenserne af deres udlændinge- og retspolitik i Danmark.
Og derfor kunne jeg godt tænke mig at spørge hr. Pelle Dragsted, hvad han egentlig mener konsekvenserne af Enhedslistens udlændinge- og retspolitik vil være for Danmark, når det kommer til kriminalitet.
Hvis man ser på de første 6 måneder af 2023, offentliggjorde Justitsministeriet tal, der viste, at 307 unge mellem 15 og 18 år blev taget med ulovlige knive.
Knap halvdelen, over 43 pct., af de her unge mellem 15 og 18 år var enten indvandrere eller efterkommere af samme.
Over 43 pct. af dem, der i de første seks måneder af 2023 blev taget med ulovlig kniv, var indvandrere eller efterkommere.
Mona Juul (KF), 2024-05-29:
Det der med loftet bliver lidt problematisk herfra, men vi har jo meldt rimelig positivt ind i forhold til en erhvervskonto.
Der er vi bare nødt til lige at sikre én ting, og det er derfor, vi glæder os til at se regeringens udspil, som jo også har ladet vente lidt på sig.
Og jeg ved, at SF's ordfører på området har været rimelig utålmodig, for I har jo fremsat forslaget mange gange.
Men det, vi venter på, er jo at se, hvordan vi kan hegne det ind, for det kan jo ikke nytte noget, at enhver rockertype bare har adgang til at åbne en konto, og så kommer der penge igennem, der ikke skal komme igennem.
Så vi skal have lukket det hul, og så er vi klar.
Sigurd Agersnap (SF), 2024-05-29:
Jeg hørte svaret sådan, at man i Konservative også er bekymrede for en for stor markedskoncentration, altså at man synes, at der skal være konkurrence, men så ikke synes, at det her lovforslag løser det på en god måde.
Derfor får jeg lyst til at spørge om to andre forslag, vi i SF har arbejdet med i noget tid, og som handler om, at man skal have ret til en erhvervskonto i bankerne, altså at små virksomheder skal have mulighed for at få en konto og dermed starte op, men også, at der sættes et loft over betalingsfrister, hvilket der netop arbejdes med i EU-systemet lige nu, så store virksomheder ikke kan tryne de små i forhandlingerne om, hvornår betalinger skal falde.
Er Konservative med på de to forslag?
Mona Juul (KF), 2024-05-29:
Tusind tak for spørgsmålet, og også tak for det gode samarbejde.
Selv om vi bestemt ikke altid er enige om det skattepolitiske, synes jeg altid, at det er nyttigt at høre ordførerens gode input.
Der er ikke nogen tvivl om, at vi jo er nødt til at have en form for kontrol.
Det giver sig selv, og det har vi også i Danmark.
Det, vi somme tider lige har det lidt problematisk med, er, at vi ser, at nogle af de regler og lovgivninger, som vi formår at få linet op i forhold til dansk erhvervsliv, betyder, at vilkårene bliver så snævre, at det er enormt svært at drive sin virksomhed.
Og lige præcis der med konkurrenceloven var der altså bare rigtig mange elementer, som jeg også tror I i SF har været nødt til at diskutere om egentlig er hensigtsmæssige eller ej – både for borgerne og virksomhederne, men også i en retsstat.
Pelle Dragsted (EL), 2024-05-29:
Jeg tror, at spørgeren refererer til den her, synes jeg, virkelig tragiske historie om, at Enhedslisten gennem det, der hedder Dansk Institut for Partier og Demokrati, som er sådan et institut, der er under Udenrigsministeriet, som alle partier i øvrigt har repræsentanter i bestyrelsen for, har haft et bistandsprojekt gennem en årrække på den besatte Vestbred.
En af de organisationer, man har samarbejdet med, er den, som ordføreren nævner, nemlig DFLP, som på det tidspunkt af eksperter var opfattet som en organisation, der havde, om jeg så må sige, forladt idéen om vold og var en del af de fredsforhandlinger, som foregik med Israel – i hvert fald sådan som jeg kender historien.
Det har jo så vist sig efter den 7. oktober, at deres søsterorganisation eller organisationens gren i Gaza eller en væbnet gren, som har tilknytning til organisationen, deltog i angrebet den 7. oktober, og det er jo fuldstændig forfærdeligt og fortvivlende.
Der er ikke gået én krone af dansk ulandsbistand til terror.
Det har DIPD gjort meget, meget klart.
Det var et projekt, der handlede om uddannelse og demokrati, unge kvinder blandt nogle ungdomsorganisationer, sådan som jeg er orienteret, på Vestbredden.
Men jeg vil gerne sige ...
Rosa Eriksen (M), 2024-05-29:
Jeg vil gerne lede samtalen lidt hen på handicappolitik.
Vi har jo lige lavet en ny aftale om handicapområdet for netop at mindske eksempelvis bureaukrati.
Det er jo også med inspiration fra #enmillionstemmer, der har lavet nogle vidnesbyrd med mennesker med handicap, der beskriver, at de bruger længere tid på kommunen end på egentlig at få den reelle hjælp første gang.
Men Enhedslisten vil ikke være med.
Og jeg er faktisk i tvivl om, hvad jeres handicappolitik er.
Hvad for en struktur vil I gerne have?
Og tror I på, at det er flere penge, der skal til, i et system, som vi i Moderaterne i hvert fald i den grad mener skal lappes?
Pelle Dragsted (EL), 2024-05-29:
Nej, det sidste her vil jeg nu gerne anfægte, for det var jo så mig selv, der sagde det i min tale, og ordene faldt sådan her: Jeg har stor sympati og respekt for Alex Vanopslagh, han er en både sympatisk og dygtig kollega, men han er også en mand med et farligt projekt for Danmark.
Så jeg har altså ikke kaldt Alex Vanopslagh for farlig.
Det synes jeg overhovedet ikke han er, og jeg er sikker på, at han kunne blive en glimrende statsminister, men bare med en politik, jeg bestemt ikke er enig i.
Så det er bare for at sige, at jeg generelt ikke går og kalder politiske modstandere for farlige.
Pernille Vermund (LA), 2024-05-29:
Men det er jo stadig en gratis omgang.
For vi må jo formode, at de her medlemmer, medmindre de selv har meldt sig ud, så endnu er medlemmer, eftersom vi jo ikke har hørt, at de er blevet ekskluderet, og der er jo tale om opbakning til en organisation, som man ved har deltaget den 7. oktober.
Det kommer vi ikke udenom.
Det er en gratis omgang.
Når det så er sagt, står vi jo også her i en situation, hvor ordføreren har kaldt min egen partiformand for farlig.
Hvad tænker ordføreren eller den politiske leder om det?
Pelle Dragsted (EL), 2024-05-29:
Jeg tror, jeg har snakket om selvransagelse, og jeg synes virkelig, det er en forfærdelig sag med det, der skete der, altså hele det her forløb omkring DIPD.
Der var ikke noget projekt på det tidspunkt, men jeg er glad for, at vi handlede prompte og stoppede det, og at vi i hvert fald sagde, at det ikke skulle genoptages, og det her er meget principielt.
Jeg synes, at krigsforbrydelser og drab på civile mennesker, og det gælder både drab på civile israelere, som vi så det den 7. oktober, men selvfølgelig også de krigsforbrydelser, der bliver begået mod palæstinenserne, er forfærdeligt, og jeg kan ikke på nogen måde acceptere det.
Det er også derfor, at jeg, som jeg også svarede før, hvis man har de holdninger – og nu er der jo kommet nogle ting frem i de seneste uger, og jeg har ikke hørt nogen være ude at støtte op om det siden, men hvis man har dem – så absolut ikke mener, at man hører hjemme i Enhedslisten.
Pernille Vermund (LA), 2024-05-29:
Tak for det.
Jeg vil egentlig gerne følge op på Danmarksdemokraternes spørgsmål, som vi jo også havde her i salen i går, og hvor det var meget svært for ordføreren, fru Trine Pertou Mach, at svare på spørgsmålet, som handlede om, om man som medlem af Folketinget – og nu er det så til ordføreren og lederen af partiet – kan sidde i et parti, som kan rumme terrorsympatisører.
For det er jo det, man gør.
Én ting er, at man tager afstand, og det er jo sådan lidt en gratis omgang, men som leder af et parti har man jo et særligt ansvar, og det ved jeg om nogen, og kan man som politisk leder, når der er medlemmer af ens parti, som sympatiserer så meget med terror, at man er villig til at støtte en terrororganisation, en organisation, der har været ude at sige, at de deltog i terrorangrebet den 7. oktober 2023 mod Israel, så være en del af sådan et parti?
Eller er der behov for noget selvransagelse i Enhedslisten og måske også et behov for, at de medlemmer ikke længere er medlemmer?
Pia Olsen Dyhr (SF), 2024-05-29:
Det var jo derfor, at det var godt, at vi indførte retten til tidlig pension, og ros til Socialdemokratiet og ikke mindst også til statsministeren for at komme med idéen.
For statsministeren sagde for nylig til mig i spørgetimen, at det også var en af de største politiske sejre i hendes virke, og der tænker jeg jo så: Men hvad så med det næste skridt?
For vi kan jo se, at Arnepensionen i dag ikke bliver benyttet af så mange, som vi faktisk satte penge af til.
Derudover er Arnepensionen jo ikke lige så god som andre ordninger, og det vil jo højst sandsynligt også være sådan, at alle os herinde vil få en langt bedre pensionsordning, end Arne nogen sinde vil få.
Pelle Dragsted (EL), 2024-05-29:
Først tusind tak også for samarbejdet den anden vej.
Det sætter vi meget, meget stor pris på i Enhedslisten, og vi håber på, at det kan vise vejen for noget, der forhåbentlig sker, når den her ulyksalige regering på et tidspunkt er færdig med at eksistere.
Pension er et klassespørgsmål, og det snakker vi for lidt om.
Når man øger pensionsalderen, rammer det jo ikke alle.
Det er ikke for at hænge nogen ud, for jeg kan sagtens unde nogen det, men jeg så, at direktøren for Tryg Forsikring, som gik på pension, jeg tror, det var som 58-årig, sagde, at nu var det også tid til at prøve noget andet end at arbejde, og det er jo skønt og dejligt.
Så det her spørgsmål er jo et klassespørgsmål, hvor det rammer forskellige grupper forskelligt, og derfor skal vi også have et pensionssystem, som tager højde for det, og som sikrer, at dem, som har slidt hårdt og i mange år, også kan have nogle gode år efter arbejdslivet.
Pia Olsen Dyhr (SF), 2024-05-29:
Først tak for en rigtig god tale, og tak for det gode og tillidsfulde samarbejde mellem SF og Enhedslisten.
Det er der jo brug for i de her tider, men jeg er også virkelig glad for, at det er der.
Jeg synes jo, at en af de store udfordringer, vi har på vores arbejdsmarked, er, at vi ikke alle sammen har de samme muligheder.
Der er nogle, der har fået en lang videregående uddannelse, og som kommer sent ud på arbejdsmarkedet, altså når de måske er 30 eller 32 år, og de har måske ikke et så hårdt fysisk eller psykisk arbejdsmiljø, og de kan måske godt klare sig til den pensionsalder, der er.
Så er der folk, der kommer meget tidligt ud på vores arbejdsmarked, og som i virkeligheden skal levere til den samme pensionsalder.
Det virker ikke retfærdigt i mine øjne.
Jeg synes, der er noget grundlæggende uretfærdigt i, at min mor, der kom på arbejdsmarkedet som 14-årig, og jeg, der kom på arbejdsmarkedet som 30-årig, har den samme pensionsalder, og noget af det har vi jo prøvet at gøre op med bl.a. ved at lave en rettighed med en Arnepension.
Men det er jo ikke kun det, for noget af arbejdet er jo også mere slidsomt.
Så kunne Enhedslisten ikke forestille sig, at man sammen med SF og også gerne sammen med Socialdemokraterne, hvis de får lyst til at vende tilbage, laver en mere retfærdig måde at trække sig tilbage på?
Pelle Dragsted (EL), 2024-05-29:
Jeg tror, jeg sagde det meget klart, også i medierne, at det synes jeg er fuldstændig hul i hovedet, altså fuldstændig vanvittigt.
Allerede på det tidspunkt var der jo i hvert fald meget, der pegede på, at den her organisation havde deltaget i en eller anden grad i det angreb.
Og at der var medlemmer, der kunne finde på at sige, at så skulle vi samarbejde med dem, synes jeg er vanvittig, og det sagde jeg der, og det vil jeg gerne gentage nu.
Enhedslisten tager fuldstændig og entydigt afstand fra enhver form for vold og krigsforbrydelser mod civile, uanset om det i øvrigt er palæstinensiske civile eller israelske civile.
Det skal man bare lade være med.
Det er krigsforbrydelser.
Det er terror.
Det er forfærdeligt.
Charlotte Munch (DD), 2024-05-29:
Det forstår jeg godt, og jeg sidder selv i DIPD, så det er jeg helt opmærksom på, men min bekymring er nok mere de her medlemmer af Enhedslisten.
Er det virkelig Enhedslistens politik, at man ikke vil smide medlemmer ud med så voldsom en holdning om, at man direkte ønsker at genoptage et samarbejde med den her organisation, som jo faktisk har været med i angrebet den 7. oktober 2023?